เขตรักษาพันธุ์สัตว์ป่าภูวัว จังหวัดบึงกาฬ ออกประกาศ เปิดแหล่งท่องเที่ยวพักแรม
นายวิษณุ ภุมภาว์ หัวหน้าเขตรักษาพันธุ์สัตว์ป่าภูวัว ออกประกาศ เปิดการเข้าศึกษาธรรมชาติและการท่องเที่ยว ในเขตรักษาพันธุ์สัตว์ป่าภูวัว ภายใต้มาตรการป้องกันโรคโควิด-19 เพื่อเป็นการช่วยเหลือประชาชนและผู้ประกอบการที่ได้รับความเดือดร้อนจากสถานการณ์การแพร่ระบาดของโรคโควิด-19 เขตรักษาพันธุ์สัตว์ป่าภูวัว จึงพิจารณาเปิดแหล่งท่องเที่ยวและพักแรม ได้แก่ เส้นทางเดินศึกษาธรรมชาติ, น้ำตกถ้ำฝุ่น , น้ำตกเจ็ดสี และน้ำตกถ้ำพระ จนกว่าจะมีการยกเลิกหรือเปลี่ยนแปลง โดยนักท่องเที่ยวต้องได้รับวัคซีน ครบ 2 เข็ม และหากเดินทางมาจากพื้นที่สีแดงเข้ม ต้องมีผลตรวจโควิด-19 เพื่อยืนยันว่าไม่พบเชื้อด้วยโดยวานนี้เป็นวันแรกของการเปิดรับนักท่องเที่ยว จึงยังมีนักท่องเที่ยวไม่มากนัก เช่น ที่ น้ำตกถ้ำพระ นักท่องเที่ยวส่วนใหญ่ยังคงเป็นคนในพื้นที่ อย่างไรก็ตาม ในเดือนตุลาคมถือเป็นเดือนที่มีเทศกาลสำคัญคือ เทศกาลออกพรรษา จึงคาดว่านักท่องเที่ยวจะเดินทางมาชมธรรมชาติที่เขตรักษาพันธุ์สัตว์ป่าภูวัวอย่างต่อเนื่องๆ